

**ประชุมสภาปฏิรูปแห่งชาติ ครั้งที่ ๑๒/๒๕๕๘ วันจันทร์ที่ ๒ มีนาคม ๒๕๕๘**

 วันจันทร์ที่ ๒ มีนาคม ๒๕๕๘ เวลา ๑๑.๐๐ นาฬิกา ณ ห้องประชุมสภา ชั้น ๒ อาคารรัฐสภา ๑ โดยมีนายเทียนฉาย กีระนันทน์ ประธานสภาปฏิรูปแห่งชาติ เป็นประธานการประชุม โดยมีระเบียบวาระการประชุมดังนี้

 **(๑) เรื่องที่ประธานจะแจ้งต่อที่ประชุม**

๑. รับทราบการลาออกจากการเป็นสมาชิกสภาปฏิรูปแห่งชาติ และคณะกรรมาธิการยกร่างรัฐธรรมนูญ ของนางทิชา ณ นคร ด้วยเหตุผลเรื่องสุขภาพ ตั้งแต่วันที่ ๒ มีนาคม ๒๕๕๘ จึงทำให้ตำแหน่งดังกล่าวว่างลง ดังนั้นจึงจะต้องมีการคัดเลือกสมาชิกสภาปฏิรูปแห่งชาติ มาเป็นคณะกรรมาธิการยกร่างรัฐธรรมนูญแทนนางทิชา ซึ่งจะต้องดำเนินการภายใน ๑๕ วันนับตั้งแต่วันที่ลาออก โดยจะมีผลสิ้นสุดในวันที่๑๖ มีนาคม ๒๕๕๘ ดังนั้น ที่ประชุมสภาปฏิรูปแห่งชาติ จึงจะดำเนินการคัดเลือกในวันที่ ๓ มีนาคม นี้ โดยให้สมาชิกเสนอชื่อบุคคลเป็นคณะกรรมาธิการยกร่างรัฐธรรมนูญ ซึ่งต้องมีผู้รับรองไม่น้อยกว่า ๕ คน จากนั้นจะดำเนินการออกเสียงลงคะแนนเป็นการลับ โดยผู้ที่ได้คะแนนสูงสุดจะได้รับเลือกเป็นคณะกรรมาธิการยกร่างรัฐธรรมนูญ

 ๒. รับทราบความคืบหน้าของคณะกรรมาธิการยกร่างรัฐธรรมนูญ

 นายคำนูณ สิทธิสมาน โฆษกกรรมาธิการยกร่างรัฐธรรมนูญ เป็นตัวแทนรายงานความคืบหน้าของการพิจารณารัฐธรรมนูญรายมาตราในภาค ๒ ผู้นำการเมืองที่ดีและระบบ ผู้แทนที่ดี หมวดผู้นำการเมืองที่ดี เพื่อต้องการสร้างพลเมืองให้เข้มแข็งและเป็นใหญ่ มีการวางรากฐานผู้นำการเมืองที่ดี ตรงตามเจตนารมณ์ ๔ ประการของการเขียนรัฐธรรมนูญนี้ คือ ต้องสร้างพลเมืองเป็นใหญ่ ทำให้การเมืองใสสะอาดและสมดุล หนุนสังคมที่เป็นธรรม และนำชาติสู่สันติสุข

 ที่ประชุมได้รับทราบความคืบหน้าการดำเนินการของคณะกรรมาธิการยกร่างรัฐธรรมนูญ

 **(๒) รับรองรายงานการประชุม (ไม่มี)**

 **(๓) เรื่องที่คณะกรรมาธิการพิจารณาเสร็จแล้ว**

 **รายงานพิจาณาศึกษา เรื่อง สมัชชาคุณธรรมแห่งชาติและร่างพระราชบัญญัติสมัชชาคุณธรรมแห่งชาติ พ.ศ. .... ของคณะกรรมการปฏิรูปคุณธรรม จริยธรรม และธรรมา ภิบาล** ซึ่งคณะกรรมาธิการวิสามัญกิจการสภาปฏิรูปแห่งชาติ พิจารณาเสร็จแล้ว

พลเอก พลเดช ปิ่นประทีป ประธานกรรมการฯ ได้ชี้แจงถึงหลักการและเหตุผล

**- ๒ -**

ของรายงานดังกล่าว ด้วยตระหนักถึงปัญหาคุณธรรม จริยธรรมและธรรมาภิบาลในสังคมไทย ว่าอยู่ในสถานการณ์ที่เลวร้ายและหยั่งรากลึก ซึ่งเป็นสาเหตุที่นำพาบ้านเมืองมาสู่วิกฤติการณ์ ที่ไร้ทางออก จนคณะรักษาความสงบแห่งชาติจำเป็นต้องเข้ามาดูแลให้เกิดกระบวนการปฏิรูปประเทศทั้งระบบแบบทั่วทุกด้าน คุณธรรม จริยธรรมและธรรมาภิบาลเป็นค่านิยมพื้นฐานหรือระบบคุณค่าสำหรับการยึดถือและประพฤติปฏิบัติเพื่อการอยู่ร่วมกันในสังคม จึงเป็นปัจจัยสำคัญของความมั่นคงผาสุขของประเทศชาติและประชาชน

 สาระสำคัญของการมีสมัชชาคุณธรรมแห่งชาติ คือเป็นองค์กรอิสระเพื่อทำหน้าที่กำหนดมาตรฐานจริยธรรมและคุณธรรมธรรมของข้าราชการ ผู้บริหาร นักการเมือง และมีหน้าที่ตรวจสอบเรื่องตามการร้องเรียนจะเป็นส่วนหนึ่งที่กระตุ้นให้ภาคสังคมและประชาชนได้เกิดความตระหนักในพฤติกรรมดังกล่าวและปรับให้เป็นกระบวนการและมาตรการ social sanction ในอนาคตได้ และเมื่อเสริมเข้ากับกระบวนการพิจารณาทางกฎหมายที่มีความเข้มแข็ง เชื่อว่าจะเป็นทางออกของปัญหาจริยธรรม คุณธรรม และธรรมาภิบาลที่เกิดขึ้นในอดีตได้ "ผมเชื่อว่าสมัชชาคุณธรรมจะไม่ใช่แค่เสือกระดาษ เพราะกระบวนการเอาผิด หรือลงโทษผู้ที่ถูกตรวจสอบจริยธรรม คุณธรรม และธรรมาภิบาลโดยสมัชชาคุณธรรมจะถูกส่งต่อไปยังหัวหน้าหน่วยงาน ที่กำกับบุคคลที่ถูกตรวจสอบ เช่น นักการเมือง จะส่งต่อไปยังคณะกรรมการป้องกันและปราบปรามการทุจริตแห่งชาติ ขณะเดียวกันรายงานการตรวจสอบนั้นจะมีการเผยแพร่สู่สาธารณะให้สังคมได้รับทราบเป็นการทั่วไปด้วย สมัชชาคุณธรรม แห่งชาติ เป็นองค์กรในการส่งเสริมให้คนดีได้ปกครองบ้านเมืองและควบคุมคนไม่ดี ไม่ให้มีอำนาจ หรือเข้ามาก่อความเดือดร้อนวุ่นวายได้ อีกทั้งยังมีกลไกที่มีประสิทธิภาพในการเสริมสร้างความเข้มแข็งของหลักนิติธรรม และการสร้างเสริมคุณธรรม จริยธรรมและธรรมาภิบาลในทุกระดับ โดยให้สมัชชาคุณธรรมแห่งชาติเป็นองค์กรตามพระราชบัญญัติ และมีอำนาจหน้าที่กำหนดมาตรฐานคุณธรรมจริยธรรมของบุคคล และมาตรฐานขององค์กรตามที่กฎหมายกำหนด

 สำหรับขั้นตอนในการจัดตั้งสมัชชาคุณธรรมแห่งชาตินั้นมี ๓ ขั้นตอนคือ

 ๑.ให้มีพระราชบัญญัติสมัชชาคุณธรรมแห่งชาติ พ.ศ. และจัดตั้งองค์กรขึ้นตามพระราชบัญญัติดังกล่าว ชื่อว่า "สมัชชาคุณธรรมแห่งชาติ"

 ๒. ให้ยกเลิกระเบียบสำนักนายกรัฐมนตรีว่าด้วยการส่งเสริมคุณธรรมจริยธรรมแห่งชาติ พ.ศ. ๒๕๕๐ และให้ศูนย์คุณธรรมจัดตั้งตาม พระราชกฤษฎีกาจัดตั้งศูนย์คุณธรรม(องค์การมหาชน) พ.ศ. ๒๕๕๔

 ๓. กำหนดแหล่งที่มาของทุน รายได้ และทรัพย์สิน สำหรับการดำเนินกิจการตามพ.ร.บ.ประกอบด้วย ๑.เงินและทรัพย์สินที่โอนมาจากศูนย์ ๒.เงินอุดหนุนทั่วไปที่รัฐจัดสรรให้รายปี ๓.เงินอุดหนุนจากภาคเอกชน องค์กรปกครองส่วนท้องถิ่น หรือองค์กรอื่นทั้งจากต่างประเทศ องค์กรระหว่างประเทศ หรือเงิน หรือทรัพย์สินที่มีผู้บริจาคให้ ๔.รายได้จากการดำเนินงาน และ

**- ๓ –**

๕.ดอกผลของเงินหรือสินทรัพย์ตาม(๑) - (๔)

 ขณะที่ในส่วนของโครงสร้างและองค์ประกอบของสมัชชาคุณธรรมแห่งชาตินั้นประกอบด้วย ๕ กลไกได้แก่ ๑.คณะมนตรีสมัชชาคุณธรรมแห่งชาติ จำนวน ๕ คน ซึ่งพระมหากษัตริย์ทรงแต่งตั้งตามคำแนะนำของวุฒิสภา จากบุคคลที่เป็นแบบอย่างและได้รับความเชื่อถือว่าเป็นผู้ทรงไว้ซึ่งคุณธรรมจริยธรรม เป็นผู้มีวัยวุฒิและคุณวุฒิเหมาะสม เป็นผู้มีผลงานและจริยวัตรที่ประจักษ์ ยึดมั่นทำเพื่อประโยชน์ส่วนรวม และมีความรู้ความสามารถเกี่ยวกับการส่งเสริมคุณธรรมจริยธรรมเป็นที่ยอมรับ

 คณะมนตรีสมัชชาคุณธรรมแห่งชาติ มีวาระในการปฏิบัติตามภารกิจ ๖ ปี ไม่จำกัดวาระการปฏิบัติหน้าที่ ๒.สมัชชาคุณธรรมแห่งชาติ ซึ่งเป็นองค์กรรวมของผู้ประกอบ พันธกิจด้านคุณธรรม จริยธรรม และธรรมาภิบาลประกอบด้วยสมาชิกประจำที่สรรหามาจากกลุ่มผู้แทนเครือข่ายองค์กรภาครัฐ ภาคเอกชน และภาคประชาสังคม ภาคประชาชนจำนวนไม่น้อยกว่า ๕๕ คน

 สมาชิกสมัชชาคุณธรรมแห่งชาติต้องเป็นบุคคลที่ไม่มีการขัดกันแห่งผลประโยชน์ มีคุณสมบัติตามคุณลักษณะที่สำคัญ และไม่มีลักษณะต้องห้ามตามที่กฎหมายกำหนด นอกจากนี้สมาชิกต้องมาจากหลากหลายวงการและวิชาชีพ เป็นผู้ทรงปัญญา ได้รับการยกย่องนับถือหรือได้รับรางวัลด้านคุณธรรมจริยธรรม รวมทั้งไม่มีประวัติด่างพร้อยในเรื่องผลประโยชน์ทับซ้อน

 ๓.ที่ประชุมสมัชชาคุณธรรม(Forum) เป็นเวทีที่การประชุมใหญ่ของเครือข่ายบุคคลและองค์กรด้านส่งเสริมคุณธรรมจริยธรรมและธรรมาภิบาลรวมทั้งประกาศเจตนารมณ์ การดำเนินการร่วมกันเพื่อสร้างความตื่นตัวของพลเมือง

 ๔. คณะกรรมการบริหารสำนักงาน(Board) ประกอบด้วยผู้ทรงคุณวุฒิ และผู้แทนหน่วยงานที่เกี่ยวข้องไม่เกิน ๑๑ คน ซึ่งคณะมนตรีฯ เป็นผู้คัดเลือกแต่งตั้ง ให้ทำหน้าที่อำนวยการและดูแลการปฏิบัติการของสำนักงานคุณธรรม

 และ ๕.สำนักงานคุณธรรมจริยธรรมและธรรมาภิบาลแห่งชาติ ทำหน้าที่สนับสนุนการดำเนินงานของคณะมนตรี และสมาชิกสมัชชาคุณธรรมฯ ตามอำนาจหน้าที่ให้เกิดประสิทธิผล รวมทั้งจัดทำข้อมูลข้อเท็จจริงและการจัดตั้งงบประมาณรายจ่ายประจำปีให้แก่สมัชชาคุณธรรมแห่งชาติ ทั้งนี้ให้สมัชชาคุณธรรมมีอำนาจในการสอบทานการฝ่าฝืนหรือไม่ปฏิบัติตามมาตรฐานคุณธรรมจริยธรรมของบุคคล และธรรมาภิบาลขององค์กรต่างๆ และเปิดเผยข้อมูลต่อสาธารณะ ได้โดยได้รับความคุ้มครองตามกฎหมาย"

 จากนั้นเป็นการเปิดโอกาสให้สมาชิกสภาปฏิรูปแห่งชาติ อภิปรายกันอย่างกว้างขวางในประเด็นต่างๆ ดังนี้ ประเด็นเกี่ยวกับการสรรหาสมาชิกนั้น ยังมีจุดอ่อนอยู่ จึงอยากให้คณะกรรมาธิการนำเรื่องดังกล่าวไปปรับปรุงแก้ไข ควรระบุคุณสมบัติของบุคคลที่จะมา

**- ๔ -**

เป็นคณะกรรมการสมัชชาอย่างละเอียดชัดเจน และมีความหนักแน่น มากกว่าระบุว่าเป็นบุคคล ที่มีความน่าเชื่อถือ และต้องมีการประเมินผลด้านการทำงาน และมีตัวชี้วัดในการทำงานของสมัชชาฯ ด้วย อำนาจหน้าที่ของสมัชชาฯ ยังมีความซับซ้อนกันอยู่ ดังนั้นต้องระบุอำนาจหน้าที่ให้ชัดเจน การกำหนดมาตรฐานต่างๆ ของสมัชชา จะมีองค์กรหรือภาคประชาสังคมใดที่จะทำหน้าที่ตรวจสอบการใช้จ่ายเงินของสมัชชาฯ เพราะสมัชชาฯ จะเป็นผู้ตรวจสอบผู้อื่น ดังนั้นตนเองจะต้องมีความโปร่งใสก่อนจึงจะเป็นสิ่งที่ถูกต้องและเหมาะสมที่สุด การพ้นจากตำแหน่งของคณะกรรมการควรระบุว่าหากแม้แต่มีเพียงแค่การชี้มูล ควรมีการลาออกทันที ไม่ควรอยู่ในตำแหน่งต่อ กรรมการสมัชชา ไม่ควรมีความบกพร่องทั้งในคุณธรรมและจริยธรรม ส่วนใหญ่แล้วสมาชิกฯ สนับสนุนให้มีการจัดตั้งสมัชชาฯ นี้ขึ้น แต่มีเพียงบางประเด็นที่ยังอยากให้คณะกรรมการพิจารณาและเขียนรายละเอียดต่างๆ ให้รอบคอบมากยิ่งขึ้น และไม่ควรมีสาขาของสมัชชาฯ ในต่างจังหวัด เพราะจะทำให้การทำงานมีปัญหา

 หลังจากที่สมาชิกฯ อภิปรายเป็นเวลาพอสมควรแล้ว และประธานกรรมาธิการฯ ได้ตอบชี้แจงเกี่ยวกับประเด็นข้อสงสัยที่สมาชิกฯ ได้มีการอภิปรายซักถาม จนได้เวลาพอสมควรแล้ว

 ที่ประชุมมีมติเห็นด้วยกับรายงานพิจาณาศึกษา เรื่อง สมัชชาคุณธรรมแห่งชาติและร่างพระราชบัญญัติสมัชชาคุณธรรมแห่งชาติ พ.ศ. .... ของคณะกรรมการปฏิรูปคุณธรรม จริยธรรม และธรรมาภิบาล ด้วยคะแนน ๒๑๗ เสียง และเห็นชอบด้วยที่จะส่งความเห็น ข้อสังเกต เพื่อให้คณะกรรมการนำไปปรับปรุงแก้ไข ด้วยคะแนน ๒๒๐ เสียง โดยให้นำกลับไปแก้ไขให้แล้วเสร็จ ภายใน ๗ วัน และให้สมาชิกฯ ที่ต้องการจัดส่งความเห็นเพิ่มเติม ให้กับคณะกรรมการฯ ให้ส่งภายใน ๓ วัน จากนั้น ศาสตราจารย์บวรศักดิ์ อุวรรณโณ ประธาน สภาปฏิรูปแห่งชาติ คนที่หนึ่ง ทำหน้าที่ประธานการประชุม สั่งปิดประชุมใน เวลา ๑๖.๕๙ นาฬิกา

\*\*\*\*\*\*\*\*\*\*\*\*\*\*\*\*\*\*\*\*\*\*